《王叔明天香书屋图》
元代·柯九思

颍川有高士，落落无常居。不爱城市游，乃向岩壑庐。

开窗俯西城，纵目聊自娱。青山望中来，白云与之俱。

森森芳桂林，濯濯朝雨馀。良时会佳朋，尊酒散襟裾。

岂无荣宠念，穷达各有途。山来不必麾，山去不必呼。

仙人王子蒙，挥洒作新图。优游自成趣，奚必谷名愚。

作者简介：（1290—1343）元台州临海人，字敬仲，号丹丘生。依附怀王图帖睦尔(文宗)。文宗即位，授典瑞院都事，迁奎章阁鉴书博士。文宗死，流寓江南。博学能文，善楷书，工画墨竹，能以书法为之。又善鉴识鼎彝古器。